Адначасова кранальным і тэмпераментным атрымаўся ўступ да цырымоніі ўзнагароджання лаўрэатаў звання "Жанчына года Міёршчыны". За ўклад у развіццё сельскай гаспадаркі, вытворчасці, паслуг, медыцынскага абслугоўвання, адукацыі ўзнагароды ўручылі ў пяці намінацыях. Уладальніцы пачэснага звання адданыя сям'і, мэтанакіраваныя ў рабоце. У кожнай свая біяграфія, жыццёвы шлях, поспехі і дасягненні. Яднае адно: яны ўзбагачаюць наш край маральна, культурна і духоўна. Урачыстыя і ўсхваляваныя ўзнімаліся на сцэну жывёлавод ВУПКУ "Міёрскі" Кірынея Іванова, галоўны бухгалтар Міёрскай ПМК-55 Дзіяна Пажарская, дырэктар Сіцькоўскай школы Аксана Шараг, закройшчык РКБА Валянціна Граноўская, старшы фельчар выязной брыгады аддзялення хуткай медыцынскай дапамогі ЦРБ Святлана Лаўрыновіч. Заслужаныя ўзнагароды ўручаў кіраўнік раёна.